FOTO: Locuinţă "la cheie" sub podul de la Gara Mică. Chirie zero

Fostă Capitală Culturală Europeană, viitoare Regiune Gastronomică Europeană, centru universitar, burg medieval, Sibiul n-ar avea - aparent - nimic de împărţit cu ceea ce se înfiripă în mintea unui om, la auzul cuvântului "ghetou". Şi totuşi, prin zonele mărginaşe, Sibiul mai are de oferit tablouri desprinse parcă din zonele rău famate ale metropolelor ori din ţările lumii a treia.

Sub podul de la Gara Mică, adică la vreo 15 minute de mers pe jos din centrul atât de apreciat de turişti zace, nederanjat de nimeni (nici măcar de poliţiştii locali), un peisaj care te îndeamnă să faci un ocol sau cale întoarsă. Pe scurt: de vreo lună, nişte ghiolbani au aruncat sub pod tot felul de obiecte ce le prisoseau, de la gunoaie, la obiecte de mobilier. O asemenea "locuinţă" amenajată sub cerul liber, cu vedere la Biserica aflată în imediata apropiere, nu putea trece neobservată, aşa că, nişte cetăţeni de etnie romă (asumată sau nu) şi-au stabilit domiciliul în acest "apartament la cheie".

Mizeria greu de descris îi deranjează pe locatarii din zonă, nişte indivizi cu limite, cărora le place să locuiască sub un acoperiş şi au prostul obicei de a se spăla. O nemulţumire care mi se justifică, atâta vreme cât aceiaşi locatari nu au catadicsit să meargă să le cureţe romilor "locuinţa", să le ducă mâncarea la pat, la saltea, să le tragă un cablu pentru televizorul ăla, care stă în mijlocul drumului, pardon, sufrageriei.

Veţi spune că ar putea merge poliţiştii locali. Greşit! Ei au misiuni mult mai importante, cum ar fi anihilarea bandelor de mămăiţe care vând leuştean pe Mihai Viteazu.

Cum rămâne - totuşi - cu situaţia jalnică de sub Podul Gării? Ei, ce atâta supărare? Mai bifăm şi noi câte ceva la capitolul "diversitate". Diversitate europeană, fireşte.